เลิศศักดิ์ พัฒนชัยกุล

**เลิศศักดิ์ พัฒนชัยกุล**  (เกิด 7 กรกฎาคม พ.ศ. 2514)  เป็นนักธุรกิจและนักการเมืองชาวไทย ปัจจุบันดำรงตำแหน่งรองประธานสภาผู้แทนราษฎรคนที่สอง ของสภาผู้แทนราษฎรไทย ชุดที่ 27 และสมาชิกสภาผู้แทนราษฎรจังหวัดเลย อดีตรองหัวหน้าพรรคเพื่อไทย และอดีตนายกเทศมนตรีเทศบาลเมืองวังสะพุง

## ประวัติ
เลิศศักดิ์ เกิดเมื่อวันที่ 7 กรกฎาคม พ.ศ. 2514 ที่อำเภอวังสะพุง จังหวัดเลย สำเร็จการศึกษาระดับมัธยมศึกษา จากโรงเรียนบดินทรเดชา (สิงห์ สิงหเสนี) รุ่นที่ 17 และโรงเรียนศรีวิกรม์ ระดับปริญญาตรี สาขาวิชาการตลาด จากคณะบริหารธุรกิจ มหาวิทยาลัยอัสสัมชัญ และระดับปริญญาโท สาขาการเงิน จากคณะบริหารธุรกิจ มหาวิทยาลัยเมอร์เซอร์ สหรัฐอเมริกา

## การทำงาน

### การเมือง
เลิศศักดิ์ เข้าสู่การเมืองในระดับท้องถิ่นตั้งแต่ปี พ.ศ. 2550 โดยรวบรวมบุคลากรรุ่นใหม่มาลงสมัครรับเลือกตั้งนายกเทศมนตรีและสมาชิกสภาเทศบาลเมืองวังสะพุง จังหวัดเลย และได้รับเลือกตั้งเป็นนายกเทศมนตรีเมืองวังสะพุง 3 สมัย

เลิศศักดิ์ ลงสมัครรับเลือกตั้งเป็นสมาชิกสภาผู้แทนราษฎรครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 โดยลงสมัครรับเลือกตั้งเป็นสมาชิกสภาผู้แทนราษฎรจังหวัดเลย เขตเลือกตั้งที่ 1 สังกัดพรรคเพื่อไทย และได้รับเลือกตั้งเป็นสมัยแรก

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เลิศศักดิ์ลงสมัครรับเลือกตั้งในเขตเดิมและสังกัดพรรคเพื่อไทยเช่นเดิม และได้รับเลือกตั้งเป็นสมัยที่ 2 โดยในสภาผู้แทนราษฎรไทย ชุดที่ 26 เขาได้รับเลือกเป็นประธานคณะกรรมาธิการการป้องกันปราบปรามการฟอกเงินและยาเสพติด โดยทำหน้าที่ตรวจสอบและประสานงานกับหน่วยงานในคดีทางเศรษฐกิจขนาดใหญ่และการฟอกเงินที่กระทบต่อประชาชน เช่น กรณีการทุจริตสตาร์ค คอร์เปอเรชั่น และคดีดิไอคอนกรุ๊ป เป็นต้น ต่อมาได้รับเลือกให้ดำรงตำแหน่งรองหัวหน้าพรรคเพื่อไทย ดูแลพื้นที่ภาคตะวันออกเฉียงเหนือตอนบน

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 เลิศศักดิ์ลงสมัครรับเลือกตั้งในเขตเดิมและสังกัดพรรคเพื่อไทยเช่นเดิม และได้รับเลือกตั้งเป็นสมัยที่ 3 ต่อมาเมื่อวันที่ 15 มีนาคม ในการประชุมครั้งแรกของสภาผู้แทนราษฎรไทย ชุดที่ 27 สิริพงศ์ อังคสกุลเกียรติ รองหัวหน้าพรรคภูมิใจไทย และสมาชิกสภาผู้แทนราษฎรจังหวัดศรีสะเกษ ได้เสนอชื่อเลิศศักดิ์ให้เป็นรองประธานสภาผู้แทนราษฎรคนที่สอง โดยไม่มีผู้เสนอชื่ออื่นเพิ่มเติม จึงเป็นรองประธานสภาผู้แทนราษฎรคนที่สองไปโดยปริยาย

### สมาชิกสภาผู้แทนราษฎร
เลิศศักดิ์ พัฒนชัยกุล ได้รับเลือกตั้งเป็นสมาชิกสภาผู้แทนราษฎรมาแล้ว 3 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดเลย สังกัดพรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดเลย สังกัดพรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จังหวัดเลย สังกัดพรรคเพื่อไทย

### งานอื่น ๆ
เลิศศักดิ์ ก่อนจะดำรงตำแหน่งนายกเทศมนตรีเมืองวังสะพุง เคยบริหารธุรกิจของครอบครัว โดยเป็นตัวแทนจำหน่ายรถยนต์ของบริษัท พัฒนชัยยนต์ ออโต้กรุ๊ป จำกัด ในจังหวัดเลย ก่อนที่จะขยายธุรกิจไปที่อำเภอชุมแพ จังหวัดขอนแก่น ในเวลาต่อมา นอกจากนี้ยังเป็นผู้ก่อตั้งสโมสรฟุตบอลเมืองเลย ยูไนเต็ด โดยปัจจุบันเป็นประธานกิตติมศักดิ์ของสโมสรฟุตบอลเมืองเลย ยูไนเต็ด และเป็นกรรมการกลางในคณะกรรมการบริหารสมาคมกีฬาฟุตบอลแห่งประเทศไทย ในพระบรมราชูปถัมภ์ ในชุดที่มีนวลพรรณ ล่ำซำ เป็นนายกสมาคม

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอวังสะพุง
หมวดหมู่:นักการเมืองจากจังหวัดเลย
หมวดหมู่:รองประธานสภาผู้แทนราษฎรไทย
หมวดหมู่:สมาชิกสภาผู้แทนราษฎรจังหวัดเลย
หมวดหมู่:นายกเทศมนตรีในประเทศไทย
หมวดหมู่:นักการเมืองพรรคเพื่อไทย
หมวดหมู่:บุคคลจากโรงเรียนบดินทรเดชา (สิงห์ สิงหเสนี)
หมวดหมู่:บุคคลจากคณะบริหารธุรกิจ มหาวิทยาลัยอัสสัมชัญ
หมวดหมู่:ผู้ได้รับเครื่องราชอิสริยาภรณ์ ท.ช.
หมวดหมู่:ผู้ได้รับเครื่องราชอิสริยาภรณ์ ท.ม.